
				Dárbbašat go muhtina geainna humat? 

				 

				Mentála dearvvašvuođa veahkketelefovdna –Mental helse hjelpetelefon 116 123

				 

				Girku SOS veahkketelefovdna – Kirkens SOS

				22 40 00 40

				 

				Heahtenummir mánáide ja nuoraide – Alarmtelefon for barn og unge 116 111

				 

				Veahkaválde- ja illastanlinjjá – Vold- og overgrepslinjen 116 006

				 

				Sidetmedord.no

				Snakkompsyken.no

				Nettros.no

				Soschat.no

				Dinutvei.no

				 

				Politiijá / Politiet 112

				Ambulánsa / Ambulanse 113

				Buollinčáskadanveahka / Brannvesenet 110

				7	Telefovnna čiegusvuohta

				13	Jámolaš gaskavuohta

				21	Ale fal muital

				31	#metoo

				39	Hápma

				49	Tinder Mátcha

				63	Eahpedáhtolaš dilli

				73	Ustitvuođa čuolbma

				87	Mánnávuođa noađđi

				97	Happy Valentines day

				Telefovnna čiegusvuohta

				– It go bija eret dan telefovnna?

				Veallán irggi bálddas, njávkkan su sevdnjes vuovttaid. Gilvván cummážiid su muhtui ja čeabehii dan botta go guoskkahalan su álás liikki vai liikái. Seammás go suorpmat njávket su garra dehkiid, badjánit himut eanet ja eanet.

				– Dánil, it go sáhte bidjat eret dan telefovnna? Don leat aitto jávkan olles vahkkoloahpa.

				Šattan gierdameahttun go son ii beroš mus, ii geahčes ge munnje. Suhtuiguin jorgalan sealggi ja gaikkehan gokčasa oaivve badjel nu ahte son galgá ipmirdit ahte lean behtohallan.

				– Leat go suhttan ráhkis? Mii du givssida? Dánil bidjá telefovnna idjabeavddi ala, jorgala mu guvlui ja dolle mu birra.

				Su liegga gorut solle mu, vajálduhtán manne lean suhttan. Lean duhtavaš go son viimmat doallá mu. Son gaikkeha mu lagabui, ii mana ge guhká ovdal go dovddan su garra návlli guoskkahallamin mu bađa. Dánil cummá mu čeabeha dan botta go suorbmageažit guoskkaldahttet mu čižžeoivviid, son njávká viidáset čoavjje mielde vuolledábiide.

				– Don leat nu sexy ráhkis, mun nu ráhkistan du, Dánil savkala mu bealjái.

				Miella badjána fas, njuoskagoađán. Vuoiŋŋanas rievdá, šuohkihemiin almmustahtán iežan miela. Munno baksamat deaivvadit, liegga njálgga cummát.

				Gullán go Dánila telefovdna civkkeha. Lea seavdnjat, dušše telefovdna mii čuovgá. Geahčestan nagirčalmmiiguin diibmui, lea beal vihtta. In leat gal jurddašan dál vuos lihkkat, gaikkehan gokčasa oaivve badjel ja dollen Dánila birra. Dánil oađđá nu lossadit, nu go 

				jo álot láve. Lean nu ráhkis, dál letne viimmat dušše moai vaikko lea leamaš hástaleaddji mátki. Jurddašan man lihkolaččat moai letne. Dánil lea mu stuora ráhkisvuohta.

				Lean gosii ribahan nohkkat, de fas civkkiha. Ja vel nuppes. Faŋuhan telefovnna mii lea idjabeavdde alde. Lea dego bastilis niibi mii rađasta mu ratti. Seammás go panihkka deavdigoahtá mu goruda, ganjalčalmmiid čohkkedan seaŋgaravdii sevdnjes lanjas.

				Gieđat doarggistit go doalan telefovnna ja geahčan dieđuid mat čuvget šearpmas.

				«Mun gal váillahan du dál jo Dánil.»

				«Livččet galgat leamen dáppe mu álás goruda njávkamen.»

				«Liikon leat du duolva čiegusvuohta, vaikko ledne ge oktii ovdal gávnnahallan.»

				Lea Sofe gii lea sádden dieđuid ja lea vel sádden moadde álás gova. Duhát jurdaga, duhát dovddu ja duhát gova jorret oaivvis. Dego buot bávkkihii. Lea olles soahti mu oaivvis ja goruda siste. Suhttu ja ahkitvuohta diggoba goabbá beassá leavvat. Mađi eanet 

